《寄题武林郡署东坡手植双松歌》
清代·钟大源

峨嵋玉局天人流，元祐作守来杭州。两湖浚后葑草薙，长堤筑罢垂杨柔。

为民种德难悉举，退傅而后公其尤。政闲铃阁净于水，双松闻植庭之幽。

碧云圆合叶常满，黄雪细糁花初稠。偶偕枯衲证禅悦，闲邀冷宦联吟讴。

怡颜应与此松对，蓝田丞署能同不。迄今几阅七百载，公虽仙去松犹留。

根蟠力压雷雨拔，干攫怒偃蛟龙遒。烟钗雾鬣互掩映，古柯老蘖恒蚴蟉。

后人见者歌勿伐，不数邵武夸安榴。回思公也立朝宁，岁寒之节惊同俦。

建言抗直忘忌讳，赋诗奇崛凭搜求。去杭而后迹靡定，一官转徙炎荒投。

梅花岭外行踯躅，桄榔树底闻钩辀。雪泥鸿爪不再至，侧身东望成阻修。

松风亭子僦居日，得无触物增羁愁。平生敬公入骨髓，公之磊砢松应侔。

惜余坐此腰脚弱，之而鳞甲观无由。毕宏韦偃世谁及，为我画取悬斋头。

配以笠屐之图像，须麋谡谡同千秋。清飙昼卷翠涛泻，勿使化作双长虬。

作者简介：钟大源，字晴初，号箬溪，海宁人。有《东海半人诗集》。